
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky PL. ÚS 17/2019-100 Ústavný súd Slovenskej republiky na neverejnom zasadnutí pléna 13. novembra 2019 o návrhu
,
,
,
vedenom pod sp. zn. PL. ÚS 16/2019 (Rvp 559/2019), zastúpeného Advokátskou kanceláriou Mandzák a spol., s. r. o., Zámocká 5, Bratislava, v mene ktorej koná advokát a konateľ JUDr. Michal Mandzák, vo veci namietanej neústavnosti a nezákonnosti volieb prezidenta Slovenskej republiky, ktoré sa uskutočnili 16. marca 2019 (prvé kolo) a 30. marca 2019 (druhé kolo), a o návrhu ,
,
, vedenom pod sp. zn. PL. ÚS 17/2019
(Rvp 652/2019), zastúpeného Advokátskou kanceláriou Mandzák a spol., s. r. o., Zámocká 5, Bratislava, v mene ktorej koná advokát a konateľ JUDr. Michal Mandzák, vo veci namietanej neústavnosti a nezákonnosti volieb prezidenta Slovenskej republiky, ktoré sa uskutočnili 16. marca 2019 (prvé kolo) a 30. marca 2019 (druhé kolo), takto rozhodol: Veci vedené Ústavným súdom Slovenskej republiky pod sp. zn. PL. ÚS 16/2019 a sp. zn. PL. ÚS 17/2019 s p á j a pod sp. zn. PL. ÚS 16/2019.
na spoločné konanie, ktoré bude ďalej vedené
Odôvodnenie: I. 1. Ústavnému súdu Slovenskej republiky (ďalej len „ústavný súd“) bol 25. marca 2019 doručený návrh
,
,
(ďalej len „navrhovateľ“), na začatie konania o ústavnosti a zákonnosti volieb prezidenta Slovenskej republiky, ktoré sa uskutočnili 16. marca 2019 (prvé kolo) a 30. marca 2019 (druhé kolo). Tento návrh bol vedený pod sp. zn. Rvp 559/2019 (v súčasnosti už pod sp. zn. PL. ÚS 16/2019) a je pridelený sudkyni spravodajkyni Jane Laššákovej. 2. Ústavnému súdu bol 9. apríla 2019 doručený návrh navrhovateľa na začatie konania o ústavnosti a zákonnosti volieb prezidenta Slovenskej republiky, ktoré sa uskutočnili 16. marca 2019 (prvé kolo) a 30. marca 2019 (druhé kolo). Tento návrh bol vedený pod sp. zn. Rvp 652/2019 (v súčasnosti už pod sp. zn. PL. ÚS 17/2019) a je pridelený sudcovi spravodajcovi Miroslavovi Durišovi. 3. Z odôvodnenia oboch návrhov je zrejmé, že ide o návrhy na začatie konania o ústavnosti a zákonnosti volieb prezidenta Slovenskej republiky podané rovnakým navrhovateľom. Sám navrhovateľ vo svojom návrhu tvrdí, že návrh na začatie konania aj po prvom kole prezidentských volieb podal iba z dôvodu procesnej bezpečnosti vzhľadom na nejednoznačnosť právnej úpravy s dôrazom na lehotu ustanovenú § 159 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov (ďalej len „zákon o ústavnom súde“). Vo svojom v poradí druhom návrhu preto navrhovateľ navrhoval, aby ústavný súd tento jeho návrh spojil s konaním vedeným na ústavnom súde pod sp. zn. Rvp 559/2019. V oboch návrhoch adresovaných ústavnému súdu navrhovateľ zhodne žiadal, aby ústavný súd vyhlásil voľbu prezidenta Slovenskej republiky uskutočnenú v prvom volebnom kole 16. marca 2019 a v druhom volebnom kole 30. marca 2019 na celom území Slovenskej republiky za neplatnú a nariadil vykonať opakovanie voľby prezidenta Slovenskej republiky.

4. Navrhovateľ vzniesol námietky zaujatosti proti sudcom ústavného súdu Ľubošovi Szigetimu (29. apríla 2019), Ivanovi Fiačanovi (24. júna 2019), Liborovi Duľovi a Ladislavovi Duditšovi (16. októbra 2019). O predmetných námietkach navrhovateľa rozhodol ústavný súd na neverejnom zasadnutí pléna 23. októbra 2019, a to uzneseniami č. k. PL. ÚS 17/2019-72 (sudca Ľuboš Szigeti), č. k. PL. ÚS 17/2019-81 (sudca Ivan Fiačan) a č. k. PL. ÚS 17/2019-90 (sudcovia Libor Duľa a Ladislav Duditš). Rovnakým spôsobom rozhodol ústavný súd o námietkach zaujatosti navrhovateľa aj v rámci návrhu vedeného pod sp. zn. Rvp 559/2019 (po rozhodnutí o námietkach zaujatosti už vedeného pod sp. zn. PL. ÚS 16/2019). II. 5. Podľa čl. 124 Ústavy Slovenskej republiky (ďalej len „ústava“) je ústavný súd nezávislým orgánom ochrany ústavnosti. Podľa čl. 129 ods. 2 ústavy ústavný súd rozhoduje aj o ústavnosti a zákonnosti volieb prezidenta Slovenskej republiky. Podľa čl. 140 ústavy podrobnosti o organizácii ústavného súdu, o spôsobe konania pred ním a o postavení jeho sudcov ustanoví zákon. 6. Podľa § 62 zákona o ústavnom súde ak tento zákon v piatej časti alebo šiestej časti neustanovuje inak a povaha veci to nevylučuje, vzťahuje sa na konanie pred ústavným súdom podľa povahy veci primerane Civilný sporový poriadok. 7. Podľa § 166 ods. 1 Civilného sporového poriadku v záujme hospodárnosti konania súd spojí na spoločné konanie také konania, ktoré sa pred ním začali a skutkovo spolu súvisia alebo sa týkajú tých istých strán. 8. Podľa čl. II bodu 10 Rozvrhu práce Ústavného súdu Slovenskej republiky na obdobie od 26. apríla 2019 do 31. decembra 2019 v záujme hospodárnosti konania môže plénum ústavného súdu rozhodnúť o spojení vecí patriacich do pôsobnosti senátov ústavného súdu, ktoré boli pridelené členom rôznych senátov ako sudcom spravodajcom, na spoločné konanie, ak tieto veci spolu skutkovo alebo právne (z hľadiska predmetu

konania) súvisia alebo sa týkajú tých istých účastníkov. Návrh na rozhodnutie o spojení môže plénu ústavného súdu podať sudca spravodajca vo veci, ktorej spojenie s inou vecou sa navrhuje, alebo predseda ústavného súdu. Ak vzhľadom na okolnosti hodné osobitného zreteľa nerozhodne plénum inak, je na spoločné konanie o spojených veciach príslušný ten senát ústavného súdu, ktorého členom je sudca spravodajca v tej zo spájaných vecí, v ktorej začalo konanie na ústavnom súde skôr (§ 41 ods. 2 zákona o ústavnom súde). Za rovnakých podmienok môže plénum ústavného súdu rozhodnúť o spojení vecí patriacich do jeho pôsobnosti, ktoré boli pridelené rôznym sudcom spravodajcom. Ak vzhľadom na okolnosti hodné osobitného zreteľa nerozhodne plénum inak, sudcom spravodajcom v spoločnom konaní o spojených veciach je sudca spravodajca v tej zo spájaných vecí, v ktorej začalo konanie na ústavnom súde skôr. 9. S prihliadnutím na obsah a cieľ oboch návrhov navrhovateľa vedených ústavným súdom pod sp. zn. PL. ÚS 16/2019 (Rvp 559/2019) a sp. zn. PL. ÚS 17/2019 (Rvp 652/2019) a z tohto vyplývajúcu právnu a skutkovú súvislosť uvedených návrhov ústavný súd v záujme hospodárnosti konania podľa § 62 zákona o ústavnom súde v spojení s § 166 ods. 1 Civilného sporového poriadku rozhodol, že veci vedené ústavným súdom pod sp. zn. PL. ÚS 16/2019 a sp. zn. PL. ÚS 17/2019 spája na spoločné konanie, ktoré bude ďalej vedené pod sp. zn. PL. ÚS 16/2019. 10. Tieto skutočnosti boli podkladom pre záver ústavného súdu obsiahnutý vo výrokovej časti tohto rozhodnutia. 11. Podľa § 67 zákona o ústavnom súde pripája k tomuto rozhodnutiu odlišné stanovisko sudkyňa Jana Laššáková. P o u č e n i e : Proti tomuto rozhodnutiu nemožno podať opravný prostriedok. V Košiciach 13. novembra 2019 Ivan F i a č a n predseda pléna Ústavného súdu Slovenskej republiky

Zdroj: KAUZIS.SK – https://www.kauzis.sk/judikatura/r/ECLI:SK:USSR:2019:PL.US.17.2019.4 (dáta aktuálne k 10. 11. 2026). Záväzné je znenie zverejnené súdom.




